Vulgærkapitalisten Bo Nilsson burde skamme sig over den halve milliard, han har raget til sig.

Forleden meddelte Nets, det selskab, som har næsten-monopol på betalinger i Danmark, da det driver Dankort og NemID, at det kom ud af 2016 med et underskud på 584 millioner kroner. Årsagen: Særlige udgifter ved sidste års børsintroduktion.

Ja, det tør nok siges – for det er edder-banke-mig årets underdrivelse for se engang her:

I den mest vulgære danske børsintroduktion, jeg erindrer – ja, den er værre end DONG – ragede de øverste 70 medarbejdere nemlig to milliarder kroner til sig i bonusser. Bo Nilsson, den nye administrerende direktør, scorede alene en halv milliard kroner.

En halv fucking milliard kroner!

Det beløb, som alene han har skovlet ind, svarer jo Gud-hjælpe-mig til det underskud, som Nets har. Har Bo Nilsson så dårlig samvittighed, mens han tæller sine penge? Overhovedet ikke. Tværtimod beder han i et mageløst interview med Berlingske os alle om at se fremad:

”Vi kunne godt have tænkt os, at folk fokuserer mere på det, som vi synes er vigtigt, og lidt mindre på de ting, der har noget med fortiden at gøre,” siger den stinkende rige direktør fra sin private Joachim von And-pengetank.

Nu skal jeg fortælle dig en ting, hr. Bo Nilsson:

Jeg foragter al den grådighed, som du står for – og jeg agter at blive ved med at fokusere på al den vulgærkapitalisme, som du og dine venner i den syge finanssektor står for. Det, som din slags gør, er at suge penge ud af sunde virksomheder som en blæksprutte, der ikke kan få nok.

Lad mig kort opsummere historien bag Nets:

Foretagenet blev stiftet i 1968 med PBS, siden fulgte blandt andet Dankort og NemID. I 2010 blev selskabet fusioneret med et lignende norsk selskab og senere et finsk. I 2014 bliver de købt to amerikanske kapitalfonde og ATP. For et halvt år siden kom børsintroduktionen.

Og lad os også lige se på historien bag Bo Nilsson:

Han har i årevis arbejdet i udlandet, først i London for JP Morgan, siden i Portugal for andre kapitalfonde. Fælles for disse fonde er, at de opkøber virksomheder, tømmer dem for værdier, scorer kassen, blæser på de ansatte. For to år siden blev han så udnævnt til direktør for Nets.

Og hvem er det så, der ejer Nets i dag:

De store aktionærer er to af slynglerne bag den vanvidsøkonomi, der i 2008 førte til finanskrisen, som igen gav os global recession – nemlig Bain Capital i Boston og Advent International i New York. Her handler alt om profitmaksimering. Intet om bæredygtighed.

Og her kommer det rigtigt snedige, ja, undskyld, dybt amoralske trick:

Bain og Advent, de to pengegriske amerikanske fonde, har med Bo Nilsson fået en direktør, der forstår deres sprog. De gav ham to procent af aktierne for knap fire millioner kroner. Det er en gulerod på størrelse med Rundetårn, for den giver ham al motivation i verden.

De fire millioner kroner, som Nilsson investerede, voksede nemlig efter børsintroduktionen til den halve milliard kroner, som han nu har. Det giver sig selv, at Bain og Advent har fået endnu mere ud af festen. De største aktionærer, bestyrelsen og de 70 øverste ansatte deler udbyttet.

Men nu er festen så slut. Stort underskud i Nets. Hvem mon kommer til at betale for at få ’moderniseret’ virksomheden yderligere, som direktører plejer at sige? Mit bud er, at de mindre aktionærer og de menige ansatte mister penge og oplever fyringer.

Til sidst et simpelt spørgsmål: Findes der nogen, som fortjener en halv milliard kroner?

Det korte svar er nej, men jeg kan acceptere, at folk, der har opbygget en stor virksomhed med mange ansatte, kan tjene meget. LEGO’s eller Danfoss’ skabere eksempelvsi. Men en banal spekulant som Bo Nilsson, der ingen reel værdi har tilført Nets? Tværtimod: Han skulle skamme sig.